Tirsdag aften mødte der bilister på Helsingørmotorvejen et usædvanligt syn, da der tilsyneladende var en større politiaktion i gang.

En limousine og flere biler blev stoppet og en stor gruppe festklædte mænd stillede op på rad og række under en politiaktion tirsdag aften.

Politiet var mødt talstærkt op på Helsingørmotorvejen og havde både sømmåtter og hunde med på stedet.

Antallet af betjente på stedet vidnede om en større politiaktion. Foto: Mathias Øgendahl

Inden aktionen gik i gang, hævdede politiet dog, at der var tale om en mindre kontrol, der alligevel skabte trafikale problemer i begge retninger på motorvejen.

Tirsdag aften kunne vagtchefen hos Nordsjællands Politi dog oplyse til BT, at der var tale om gæster ved et bryllup, der blev bedt om at køre ind til siden.

- Der var tale om et selskab af både danske og udenlandske personer, der var på vej til et bryllup i Glostrup. I den forbindelse ville vi gerne have lidt styr på, hvem de var og om alt var i orden, siger han til BT.

Onsdag oplyser Nordsjællands Politi i en pressemeddelelse, at der var tale om en aktion rettet mod rockere.

16 køretøjer blev kontrolleret under aktionen, men der blev ikke fundet objekter eller andet af politimæssig interesse, oplyser politiet i pressemeddelelsen.